  Юлия Ильмурзина Ижкарысь 105 выпускникъёс математикая огъя кун экзаменлэсь профильной люкетсэ сётыны ӧз быгатэ. Со сярысь журналистъёслы ивортӥз кар администрациысь дышетонъя управлениысь валтӥсь ӧнерчи Светлана Михайлова. «Математикая экзаменлэсь инъет люкетсэ сётыны ӧз быгаты 32 адями, профильной люкетсэ — 105 выпускникъёс. Огез вылэ мукетсэ поныса, математикая экзаменэз выльысь сётыны эрикрадзы вал 32 выпускникъёслэн», — пусйиз Михайлова. Тодэ вайытом, 11-тӥ классын дышетскисьёс асьсэос бырйыны быгато быдэстоно ужъёслэсь секталазэс. Инъет люкетсэ сёто, математика вылӥ дышетсконние пырыны кулэ ӧвӧл ке, нош профильнойзэ — тодмет пырон эскеронъёс пӧлы шедемын ке. Кин аслаз кужымезлы ӧз оскы, соос инъет но, профильной но люкетсэ бырйизы но соосты портэм нуналъёсы сётӥзы. Математикая экзаменэз 32 адями выльысь сётӥз инвожо пумын, йылпумъянъёс тодмо луозы 8-тӥ пӧсьтолэзе. Выпускник нош ик тырмыт балл люканы ӧз ке быгаты, солы аттестат уз сётэ, нош куинетӥ ползэ ЕГЭ сётыны луоз вуоно арын гинэ. Светлана Михайловалэн верамезъя, 1-тӥ пӧсьтолэзьлы Ижкарысь 16 дышетскисьёс огъя кун экзаменъёсын 100 балл люказы. «Туэ асьме дышетскисьёсмылэн ЕГЭ сётэмзы нош ик ушъямон. 6 дышетскисьёс ӟуч кылъя, 4-ез — математикая (профильной люкетэз), 3-ез — литературая но 3-ез -информатикая огъя кун экзаменын 100 балл люказы. Нош физикаен но химиен йылпумъянъёс 4-тӥ пӧсьтолэзе тодмо луозы», — вераз со. Нялтас вераса, кылем арын Ижкарысь 15 дышетскись экзаменъёссэ 100 баллы сётӥз, нош элькунын — 29. Азьло сямен ик, тросэз пиналъёс обществознание тодметэз бырйизы — 1500 адями, собере мыно физика — 877, история — 674, биология — 613. Нырысьсэ экзаменъёсты сётонэ ляб тазалыкен 14 выпускникъёс пыриськизы, соос понна экзаменъёс 1 но ӝыны часлы кемагес кыстӥськизы. Озьы ик нырысьсэ 10-тӥ классын дышетскись куинез пиналъёс географиен ЕГЭ сётӥзы. «География тодмет 10-тӥ классын быре ни. Вань тодметъёсъя «4-лы» но «5-лы» дышетскисьёс географиен ЕГЭ сётыны быгатӥзы. Ваньзы умой гожтӥзы», — пусйиз Светлана Михайлова. 2016-тӥ арын огъя кун аттестацие Ижкарысь школаосын 11-тӥ (12-тӥ) классэз быдтӥсь 2 сюрс 672 пиналъёс пыриськизы, со пӧлысь 2 сюрс 658 выпускникъёс огъя кун экзамен сётӥзы но 14-ез — кун выпускной экзамен. Тегъёс: Дышетон Ижкар Удмуртия экзамен пиналъёс  